Ramona Chiriac s-ar fi retras de pe lista candidaților PNL – PSD la alegerile europarlamentare, listă pe care deținea chiar prima poziție – deci avea șanse maxime să devină eurodeputat.
Ramona Chiriac a fost, până în martie 2024, șefa Reprezentanței Comisiei Europene în România. În martie 2024 ea s-a autosuspendat din această funcție, intrând în concediu fără plată, pentru a putea candida în alegerile europarlamentare.
"Ca orice cetățean european, funcționarii și agenții temporari ai Comisiei Europene au dreptul de a candida în alegeri. Doamna Ramona Chiriac, șefa Reprezentanței Comisiei Europene în România, a comunicat deja decizia de a candida la alegerile pentru Parlamentul European către forurile ierarhice superioare și serviciile relevante ale Comisiei Europene", anunța un comunicat de presă.
Totuși, la data de 21 martie 2024, Ramona Chiriac ar fi anunțat liderii PSD și PNL că nu mai dorește să apară pe lista lor de candidați. Teoretic, în acest moment ea poate reveni în funcția de șefă a Delegației Comisiei Europene, funcție în care fusese numită, temporar, adjuncta ei, Mara Roman.
Din partea Reprezentanței Comisiei Europene nu am putut obține o confirmare a revenirii Ramonei Chiriac. Ni s-a precizat doar că, în ziua de 21 martie, Reprezentanța Comisiei Europene este condusă, interimar, de Mara Roman.
Chiriac s-ar fi retras de pe lista candidaților PNL – PSD invocând "motive personale". Absența ei a fost remarcată în momentul în care s-au făcut publice numele candidaților acestor două partide. Numele ar fi următoarele: PSD – Mihai Tudose, Gabriela Firea, Claudiu Manda, Victor Negrescu, Vasile Dîncu, Maria Grapini, Gheorghe Cârciu, Dragoș Benea, Titus Corlățean, Dan Nica. PNL – Rareș Bogdan, Dan Motreanu, Adina Vălean, Daniel Buda, Siegfried Mureșan, Mircea Hava, Gheorghe Falcă, Virgil Popescu, Alexandru Muraru, Mara Mareș.
PSD și PNL conveniseră ca acești candidați să fie incluși pe lista comună alternativ – unul de la PSD, unul de la PNL. Probabil că această regulă se va păstra.